CELEX: 32009D0715
Language: da
Date: 2009-09-23 00:00:00
Title: 2009/715/EF: Kommissionens beslutning af 23. september 2009 om afvisning af at optage chlorthaldimethyl i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette stof (meddelt under nummer K(2009) 6431) (EØS-relevant tekst)

24.9.2009   
            
            
               DA
            
            
               Den Europæiske Unions Tidende
            
            
               L 251/31
            
         
      KOMMISSIONENS BESLUTNING
   
   af 23. september 2009
   om afvisning af at optage chlorthaldimethyl i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette stof
   (meddelt under nummer K(2009) 6431)
   (EØS-relevant tekst)
   (2009/715/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 8, stk. 2, fjerde afsnit, og
   ud fra følgende betragtninger:
   
               (1)
            
            
               I henhold til artikel 8, stk. 2, i direktiv 91/414/EØF kan en medlemsstat i en periode på 12 år fra datoen for meddelelsen af direktivet tillade markedsføring af plantebeskyttelsesmidler, der indeholder aktivstoffer, som ikke er opført i bilag I til direktivet, og som allerede var på markedet to år efter meddelelsen heraf, mens disse stoffer gradvist undersøges inden for rammerne af et arbejdsprogram.
            
         
               (2)
            
            
               Ved Kommissionens forordning (EF) nr. 451/2000 (2) og (EF) nr. 1490/2002 (3) er der fastsat nærmere bestemmelser for iværksættelsen af tredje fase af det arbejdsprogram, der er omhandlet i artikel 8, stk. 2, i direktiv 91/414/EØF, ligesom der er opstillet en liste over aktivstoffer, som skal vurderes med henblik på eventuel optagelse i bilag I til direktiv 91/414/EØF. Denne liste omfatter chlorthaldimethyl.
            
         
               (3)
            
            
               Chlorthaldimethyls virkninger på menneskers sundhed og miljøet er blevet vurderet i henhold til forordning (EF) nr. 451/2000 og (EF) nr. 1490/2002 for en række anvendelsesformål, som anmelderen har foreslået. Ved disse forordninger udpeges endvidere de rapporterende medlemsstater, som skal forelægge Den Europæiske Fødevaresikkerhedsautoritet (EFSA) deres vurderingsrapporter og henstillinger, jf. artikel 10, stk. 1, i forordning (EF) nr. 1490/2002. For chlorthaldimethyl var den rapporterende medlemsstat Grækenland, og alle relevante oplysninger blev forelagt den 31. oktober 2006. Der blev forelagt et tillæg den 3. april 2008.
            
         
               (4)
            
            
               Medlemsstaterne og EFSA har underkastet vurderingsrapporten et peer review. Peer reviewet fokuserede i overensstemmelse med artikel 11c i forordning (EF) nr. 1490/2002 på følgende elementer: toksicitet, relevansen af metabolitten MPA og dennes mulige udvaskning til grundvandet. EFSA forelagde Kommissionen oplysningerne den 4. september 2008 og en ny udgave heraf den 26. november 2008 i form af EFSA's konklusioner vedrørende det målrettede peer review af vurderingen af pesticidrisikoen ved aktivstoffet chlorthaldimethyl (4). Denne rapport er blevet behandlet af medlemsstaterne og Kommissionen i Den Stående Komité for Fødevarekæden og Dyresundhed, og behandlingen blev afsluttet den 12. juni 2009 med Kommissionens reviderede vurderingsrapport om chlorthaldimethyl.
            
         
               (5)
            
            
               Det blev i forbindelse med evalueringen af dette aktivstof påvist, at metabolitten MPA udvaskes til grundvandet. Det kan på grundlag af de foreliggende oplysninger ikke konkluderes, at det kan forventes, at plantebeskyttelsesmidler, der indeholder det pågældende aktivstof, opfylder betingelserne i artikel 5, stk. 1, i direktiv 91/414/EØF, især hvad angår den pågældende metabolits toksikologiske betydning.
            
         
               (6)
            
            
               Kommissionen opfordrede anmelderen til at kommentere resultaterne af peer reviewet og oplyse, hvorvidt han havde til hensigt at fastholde sin ansøgning om at få stoffet optaget i bilaget. Anmelderen fremsatte sine bemærkninger, og Kommissionen har gennemgået disse nøje. Selv med de af anmelderen fremsatte argumenter kan de påpegede problemer dog ikke siges at være løst, og de vurderinger, der er foretaget på baggrund af de forelagte oplysninger og evalueret på EFSA's ekspertmøder, har ikke underbygget forventningen om, at plantebeskyttelsesmidler, der indeholder chlorthaldimethyl, under de foreslåede betingelser for anvendelse generelt opfylder kravene i artikel 5, stk. 1, litra a) og b), i direktiv 91/414/EØF.
            
         
               (7)
            
            
               Chlorthaldimethyl bør derfor ikke optages i bilag I til direktiv 91/414/EØF.
            
         
               (8)
            
            
               Det bør sikres, at godkendelser af plantebeskyttelsesmidler, der indeholder chlorthaldimethyl, trækkes tilbage inden for den fastsatte frist og ikke forlænges, og at der ikke gives nye godkendelser for sådanne produkter.
            
         
               (9)
            
            
               Enhver frist, som en medlemsstat indrømmer til bortskaffelse, opbevaring, afsætning eller anvendelse af bestående lagre af plantebeskyttelsesmidler, der indeholder chlorthaldimethyl, bør ikke overstige 12 måneder, således at bestående lagre højst kan anvendes yderligere én vækstsæson, hvilket sikrer, at landbrugerne fortsat har adgang til plantebeskyttelsesmidler, der indeholder chlorthaldimethyl, i 18 måneder efter vedtagelsen af denne beslutning.
            
         
               (10)
            
            
               Denne beslutning er ikke til hinder for, at der indgives en ansøgning i henhold til artikel 6, stk. 2, i direktiv 91/414/EØF, hvis nærmere gennemførelsesbestemmelser findes i Kommissionens forordning (EF) nr. 33/2008 af 17. januar 2008 om gennemførelsesbestemmelser til Rådets direktiv 91/414/EØF for så vidt angår en almindelig og en fremskyndet procedure for vurdering af aktivstoffer, der har været omfattet af det i artikel 8, stk. 2, i samme direktiv omhandlede arbejdsprogram, men som ikke er optaget i direktivets bilag I (5), med henblik på en eventuel optagelse af chlorthaldimethyl i dets bilag I.
            
         
               (11)
            
            
               Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET FØLGENDE BESLUTNING:
   Artikel 1
   Chlorthaldimethyl optages ikke i bilag I til direktiv 91/414/EØF som aktivstof.
   Artikel 2
   Medlemsstaterne sikrer, at:
   
               a)
            
            
               godkendelser af plantebeskyttelsesmidler, der indeholder chlorthaldimethyl, trækkes tilbage senest den 23. marts 2010
            
         
               b)
            
            
               der fra datoen for offentliggørelsen af denne beslutning ikke gives godkendelse eller forlænget godkendelse af plantebeskyttelsesmidler, der indeholder chlorthaldimethyl.
            
         Artikel 3
   Eventuelle frister, som medlemsstaterne indrømmer i henhold til artikel 4, stk. 6, i direktiv 91/414/EØF, skal være så korte som muligt og skal udløbe senest den 23. marts 2011.
   Artikel 4
   Denne beslutning er rettet til medlemsstaterne.
   
      Udfærdiget i Bruxelles, den 23. september 2009.
      
         
            På Kommissionens vegne
         
         Androulla VASSILIOU
         
         
            Medlem af Kommissionen
         
      
   
   
      (1)  EFT L 230 af 19.8.1991, s. 1.
   
      (2)  EFT L 55 af 29.2.2000, s. 25.
   
      (3)  EFT L 224 af 21.8.2002, s. 23.
   
      (4)  EFSA's videnskabelige rapport (2008) 156, »Conclusion regarding the focused peer review of the pesticide risk assessment of the active substance chlorthal-dimethyl« (færdigbehandlet den 4. september 2008 og forelagt igen den 26. november 2008).
   
      (5)  EUT L 15 af 18.1.2008, s. 5.